Kliokmanaite-Puri i Papp-Tompa s'imposen en La Patacona en la prova més internacional
14 de febrer de 2023

La platja de La Patacona d'Alboraia va acollir aquest diumenge la quarta prova del Circuit d'Hivern de Vóley Platja de la FVBCV, que va estar marcada pel gran nivell dels participants i pel seu caràcter internacional, ja que jugadors i jugadores de fins a sis nacionalitats van copar els podis.

En categoria femenina, el triomf va ser, una vegada més, per a la parella formada per l'estoniana Kadri Puri i la lituana Erika Kliokmanaite, les grans favorites, que es van imposar en la final a les espanyoles Claudia Baños i Calíope García. El bronze va anar a parar a les mans de la parella Michel-Caballero.

En categoria masculina, els joves hongaresos Papp-Tompa van aconseguir l'or després d'una apassionant batalla en la final enfront de Pickert-Guyonvarch. El podi el van completar l'italià Simone Natali i Jorge Pascual

D'altra banda, el dissabte va tindre lloc, en les mateixes instal·lacions de La Patacona, la prova mixta amateur en la qual més de 20 parelles van gaudir del vóley platja en un dels paratges més icònics de tot el litoral valencià.

Zeudy Estal, regidora d'Esports, va acudir a la cita esportiva per a donar suport la iniciativa i va entregar els premis a les persones guanyadores, així com va donar l'enhorabona a totes les persones participants. Aquest tipus d'activitats, explica Estal, "mostren l'escenari idoni que suposa les nostres platges per a l'esport, en les quals es practica habitualment surf, vóley i diverses modalitats esportives".